CELEX: 32011D0841
Language: mt
Date: 2011-12-05 00:00:00
Title: 2011/841/UE: Deċiżjoni tal-Kunsill tal- 5 ta’ Diċembru 2011 dwar il-konklużjoni tal-Ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-ħidma taċ-Ċentru Ewropew għall-Monitoraġġ tad-Droga u d-Dipendenza fuq id-Droga

16.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 334/6
            
         DEĊIŻJONI TAL-KUNSILL
   tal-5 ta’ Diċembru 2011
   dwar il-konklużjoni tal-Ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-ħidma taċ-Ċentru Ewropew għall-Monitoraġġ tad-Droga u d-Dipendenza fuq id-Droga
   (2011/841/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 168(5) flimkien mal-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:
   
               (1)
            
            
               Ir-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (1) jipprovdi, fl-Artikolu 21 tiegħu, illi ċ-Ċentru Ewropew għall-Monitoraġġ tad-Droga u d-Dipendenza fuq id-Droga għandu jkun miftuħ għall-parteċipazzjoni ta’ kwalunkwe pajjiż terz li jikondividi l-interessi tal-Unjoni u l-Istati Membri tagħha, fl-għanijiet u l-ħidma tiegħu.
            
         
               (2)
            
            
               Il-ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-ħidma taċ-Ċentru għall-Monitoraġġ tad-Droga u d-Dipendenza fuq id-Droga (minn hawn 'il quddiem “il-Ftehim”) kien iffirmat f'isem l-Unjoni fis-6 ta’ Diċembru 2010, soġġett għall-konklużjoni tiegħu.
            
         
               (3)
            
            
               Il-Ftehim għandu jiġi approvat,
            
         ADOTTA DIN ID-DEĊIŻJONI:
   Artikolu 1
   Il-ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fiċ-Ċentru għall-Monitoraġġ tad-Droga u d-Dipendenza fuq id-Droga (minn hawn 'il quddiem “il-Ftehim”) huwa b'dan approvat.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jaħtar il-persuna(i) bis-setgħa li tittrażmetti/jittrażmettu, f'isem l-Unjoni, in-nota diplomatika prevista fl-Artikolu 10 tal-Ftehim (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, il-5 ta’ Diċembru 2011.
      
         
            Għall-Kunsill
         
         
            Il-President
         
         M. DOWGIELEWICZ
      
   
   
      (1)  ĠU L 376, 27.12.2006, p. 1.
   
      (2)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak--- 
   
               16.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 334/6
            
         TRADUZZJONI
   FTEHIM
   bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-ħidma taċ-Ċentru Ewropew għall-Monitoraġġ tad-Droga u d-Dipendenza fuq id-Droga
   L-UNJONI EWROPEA (minn hawn ’il quddiem “l-Unjoni”),
   min-naħa l-waħda, u
   IR-REPUBBLIKA TAL-KROAZJA,
   min-naħa l-oħra,
   FILWAQT LI JFAKKRU li l-Kunsill Ewropew ta’ Thessaloniki fl-2003 kellu l-għan li jsaħħaħ aktar ir-relazzjonijiet privileġġjati bejn l-Unjoni Ewropea u l-Balkani tal-Punent waqt li jibni fuq l-esperjenza tat-tkabbir;
   B’KONT MEĦUD tar-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (tfassil mill-ġdid) (1), (minn hawn 'il quddiem “ir-Regolament” u “iċ-Ċentru” rispettivament);
   BILLI r-Regolament jistipula fl-Artikolu 21 tiegħu illi ċ-Ċentru se jkun miftuħ għall-parteċipazzjoni ta’ pajjiżi terzi li jikkondividu l-interessi tal-Unjoni u dawk tal-Istati Membri tagħha fl-objettivi u l-ħidma taċ-Ċentru;
   BILLI r-Repubblika tal-Kroazja tikkondividi l-objettivi stabbiliti għaċ-Ċentru fir-Regolament, u billi l-objettiv aħħari tar-Repubblika tal-Kroazja huwa li ssir membru tal-Unjoni Ewropea;
   BILLI r-Repubblika tal-Kroazja tissottoskrivi għad-deskrizzjoni tal-kompiti taċ-Ċentru u l-metodu ta’ ħidma u l-oqsma ta’ prijorità tiegħu kif deskritti fir-Regolament;
   BILLI teżisti fir-Repubblika tal-Kroazja istituzzjoni adatta li tkun marbuta man-Netwerk Ewropew ta’ Informazzjoni dwar id-Droga u d-Dipendenza fuq id-Droga (Reitox);
   FTIEHMU KIF ĠEJ:
   Artikolu 1
   Parteċipazzjoni
   Ir-Repubblika tal-Kroazja għandha tipparteċipa b’mod sħiħ fix-xogħol taċ-Ċentru, fuq it-termini stabbiliti f’dan il-Ftehim.
   Artikolu 2
   Netwerk Ewropew ta’ Informazzjoni dwar id-Droga u d-Dipendenza fuq id-Droga (Reitox)
   1.   Ir-Repubblika tal-Kroazja għandha tkun marbuta mar-Reitox.
   2.   Ir-Repubblika tal-Kroazja għandha tinnotifika liċ-Ċentru dwar l-elementi prinċipali tan-netwerk ta’ informazzjoni nazzjonali tagħha, inkluż iċ-ċentru nazzjonali tagħha ta’ monitoraġġ, fi żmien 28 jum mid-data tad-dħul fis-seħħ ta’ dan il-Ftehim, u ssemmi kwalunkwe ċentru ieħor speċjalizzat li jista’ jagħti kontribut siewi għall-ħidma taċ-Ċentru.
   Artikolu 3
   Bord Maniġerjali
   Il-Bord Maniġerjali taċ-Ċentru għandu jistieden rappreżentant mir-Repubblika tal-Kroazja biex jieħu sehem fil-laqgħat tiegħu. Dan ir-rappreżentant għandu jipparteċipa bis-sħiħ imma mingħajr id-dritt għall-vot. Il-Bord Maniġerjali jista’, b’mod eċċezzjonali, isejjaħ laqgħa limitata għar-rappreżentanti tal-Istati Membri u tal-Kummissjoni Ewropea dwar kwistjonijiet ta’ interess partikolari għall-Unjoni u l-Istati Membri tagħha.
   Il-Bord Maniġerjali, f’seduta mar-rappreżentanti tar-Repubblika tal-Kroazja għandu jistabbilixxi l-arranġamenti ddettaljati li għandhom x’jaqsmu mal-parteċipazzjoni tar-Repubblika tal-Kroazja fil-ħidma taċ-Ċentru.
   Artikolu 4
   Baġit
   Ir-Repubblika tal-Kroazja għandha tagħmel kontribut finanzjarju għall-attivitajiet taċ-Ċentru, skont id-dispożizzjonijiet stabbiliti fl-Anness għal dan il-Ftehim, li għandu jifforma parti integrali tiegħu.
   Artikolu 5
   Il-Protezzjoni u l-Kunfidenzjalità tad-Data
   1.   Fejn fuq il-bażi ta’ dan il-Ftehim informazzjoni tiġi mgħoddija miċ-ċentru lill-awtoritajiet Kroati skont il-liġi tal-Unjoni u dik Kroata, tali informazzjoni għandha tintuża biss għall-fini ddikjarat u skont il-kondizzjonijiet preskritti mill-awtorità li tkun qed tgħaddiha. Tali informazzjoni m’għandhiex tinkludi data personali.
   2.   Data dwar drogi u d-dipendenza fuq id-Droga pprovduta lill-awtoritajiet Kroati miċ-Ċentru tista’ tkun ippubblikata soġġetta għall-konformità mar-regoli tal-Unjoni u dawk Kroati dwar it-tixrid u l-kunfidenzjalità tal-informazzjoni. Data personali ma tistax tiġi ppubblikata jew issir disponibbli għall-pubbliku.
   3.   Ċentri speċjalizzati magħżula fir-Repubblika tal-Kroazja m’għandhom ikunu taħt l-ebda obbligu li jagħtu informazzjoni li tkun ikklassifikata bħala kunfidenzjali taħt il-leġislazzjoni Kroata.
   4.   Fir-rigward ta’ data mgħoddija liċ-Ċentru mill-awtoritajiet Kroati, dawn tal-aħħar ikunu marbutin bir-regoli stipulati fl-Artikolu 6 tar-Regolament.
   Artikolu 6
   Status legali
   Iċ-Ċentru għandu jgawdi fir-Repubblika tal-Kroazja l-istess kapaċità legali mogħtija lill-entitajiet legali skont il-liġi tal-Kroazja.
   Artikolu 7
   Responsabbiltà
   Ir-responsabbiltà taċ-Ċentru għandha tkun irregolata mir-regoli stabbiliti fl-Artikolu 19 tar-Regolament.
   Artikolu 8
   Il-privileġġi
   Sabiex iċ-Ċentru u l-persunal tiegħu jkunu jistgħu jwettqu dmirijiethom, ir-Repubblika tal-Kroazja għandha tagħtihom il-privileġġi u l-immunitajiet identiċi għal dawk li jinsabu fl-Artikoli 1 sa 4, l-Artikoli 5 u 6, l-Artikoli 10 sa 13, l-Artikoli 15, 17 u 18 tal-Protokoll Nru 7 dwar il-Privileġġi u l-Immunitajiet tal-Unjoni Ewropea anness għat-Trattat dwar l-Unjoni Ewropea, għat-Trattat dwar il-Funzjonament tal-Unjoni Ewropea u għat-Trattat li jistabbilixxi l-Komunità Ewropea tal-Enerġija Atomika.
   Artikolu 9
   Regolamenti tal-Persunal
   Skont il-kondizzjonijiet stipulati fl-Artikolu 12(2)(a) tal-Kondizzjonijiet ta’ Impjieg ta’ uffiċjali oħra tal-Komunitajiet Ewropej stabbiliti fir-Regolament (KEE, Euratom, KEFA) Nru 259/68 (2), iċ-ċittadini Kroati li jgawdu mid-drittijiet sħaħ tagħhom bħala ċittadini jistgħu jkunu impjegati b’kuntratt mid-Direttur taċ-Ċentru.
   Artikolu 10
   Dħul fis-seħħ
   Dan il-Ftehim għandu jidħol fis-seħħ fl-ewwel jum tat-tieni xahar wara d-data ta’ meta tasal in-nota diplomatika tal-aħħar li tikkonfema illi ġew imwettqa r-rekwiżiti legali tal-Parti Kontraenti rispettiva dwar id-dħul fis-seħħ tal-Ftehim.
   Artikolu 11
   Validità u Terminazzjoni
   1.   Dan il-Ftehim huwa konkluż għal perijodu ta’ żmien mhux limitat. Għandu jiġi tterminat fid-data tal-adeżjoni tar-Repubblika tal-Kroazja mal-Unjoni.
   2.   Kull waħda mill-Partijiet Kontraenti tista’ tiddenunzja dan il-Ftehim permezz ta’ notifika bil-miktub mibgħuta lill-Parti Kontraenti l-oħra. Dan il-Ftehim ma jibqax fis-seħħ sitt xhur wara d-data tal-wasla ta’ tali notifika.
   
      Magħmul fi Brussell, fis-6 ta’ Diċembru 2010 f’żewġ kopji bl-Ingliż.
      
         
            Għall-Unjoni Ewropea
         
      
      
         
            Għar-Repubblka tal-Kroazja
         
      
   
   
      (1)  ĠU L 376, 27.12.2006, p. 1.
   
      (2)  ĠU L 56, 4.3.1968, p. 1.
   ANNESS
   
      IL-KONTRIBUT FINANZJARJU TAR-REPUBBLIKA TAL-KROAZJA LIĊ-ĊENTRU EWROPEW GĦALL-MONITORAĠĠ TAD-DROGA U D-DIPENDENZA FUQ ID-DROGA
   
   
               1.
            
            
               Il-kontribut finanzjarju li għandu jitħallas mir-Repubblika tal-Kroazja għall-baġit ġenerali tal-Unjoni Ewropea sabiex tipparteċipa fiċ-Ċentru se tiżdied progressivament fuq perijodu ta’ erba' snin li matulhom l-attivitajiet ikunu introdotti gradwalment mir-Repubblika tal-Kroazja. Il-kontributi finanzjarji meħtieġa huma:
               
                           —
                        
                        
                           matul l-ewwel sena ta’ parteċipazzjoni
                        
                        
                           EUR 100 000,
                        
                     
                           —
                        
                        
                           matul it-tieni sena ta’ parteċipazzjoni
                        
                        
                           EUR 150 000,
                        
                     
                           —
                        
                        
                           matul it-tielet sena ta’ parteċipazzjoni
                        
                        
                           EUR 210 000,
                        
                     
                           —
                        
                        
                           matul ir-raba' sena ta’ parteċipazzjoni
                        
                        
                           EUR 271 000.
                        
                     Mill-ħames sena ta’ parteċipazzjoni, il-kontribut finanzjarju annwali li għandu jitħallas mir-Repubblika tal-Kroazja liċ-Ċentru għandu jkun il-kontribut tar-raba' sena ta’ parteċipazzjoni indiċizzat fuq bażi tar-rata taż-żieda tas-sovvenzjoni tal-Unjoni għaċ-Ċentru.
               Biex tħallas il-kontribut tagħha liċ-Ċentru, ir-Repubblika tal-Kroazja tista' tuża parzjalment l-għajnuna tal-Unjoni b'kontribut massimu tal-Unjoni ta’ 75 % fl-ewwel sena ta’ parteċipazzjoni, 60 % fit-tieni sena ta’ parteċipazzjoni u 50 % minn hemm ‘il quddiem. Soġġett għal proċedura separata ta’ programmar, il-fondi rikjesti tal-Unjoni għandhom ikunu ttrasferiti lir-Repubblika tal-Kroazja permezz ta’ memorandum separat ta’ finanzjament.
               Il-parti li jkun fadal mill-kontribut tkun koperta mir-Repubblika tal-Kroazja.
            
         
               2.
            
            
               Il-kontribut tar-Repubblika tal-Kroazja għandu jkun ġestit skont ir-Regolament tal-Kunsill (KE, Euratom) Nru 1605/25 tal-25 ta’ Gunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (1) u r-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (2). L-ispejjeż tal-ivjaġġar u tal-għajxien tar-rappreżentanti u l-esperti tar-Repubblika tal-Kroazja għall-finijiet tal-parteċipazzjoni fl-attivitajiet taċ-Ċentru jew laqgħat relatati mal-implimentazzjoni tal-programm ta’ ħidma taċ-Ċentru għandhom ikunu rimborżati miċ-Ċentru fuq l-istess bażi bħall-proċeduri li huma bħalissa fis-seħħ għall-Istati Membri tal-Unjoni u f’konformità magħhom.
            
         
               3.
            
            
               Għall-ewwel sena kalendarja tal-parteċipazzjoni tagħha, ir-Repubblika tal-Kroazja se tħallas kontribut ikkalkulat mid-data tal-parteċipazzjoni sal-aħħar tas-sena fuq bażi pro rata. Għas-snin ta’ wara, il-kontribut ser ikun skont dan il-Ftehim.
            
         
      (1)  ĠU L 248, 16.9.2002, p. 1.
   
      (2)  ĠU L 357, 31.12.2002, p. 1.